Betogende studente bring Wits tot stilstand‘n Skermskoot uit ‘n video van die geweld op die kampus. Verkeer rondom die kampus het doodstil gestaan en die hekke na die kampus was gesluit. Sosiale media gebruikers het gesê geen voertuie is toegelaat om die kampus binne te gaan of te verlaat nie. Ander gebruikers het die tydsberekening van die betoging bevraagteken en gesê dit is “gerieflik dat die studente kort voor die eksamens staak”. Die studente betoog nadat die universiteit glo aangekondig het dat studiegeld vir 2016 met 10% sal toeneem. Die betoging kom enkele dae na pres. Jacob Zuma ŉ taakspan op die been gebring het om befondsingsuitdagings by tersiêre instansies te ondersoek. Volgens die presidensie sal die taakspan bestaan uit amptenare van die departement van hoër onderwys, die presidensie, die nasionale finansiële hulpskema vir studente, twee vise-kanseliers om die universiteite te verteenwoordig, twee studenteverteenwoordigers, asook ander onderwysbelanghebbendes. Die taakspan sal ’n korttermyn-oplossing ondersoek vir die befondsing van tersiêre onderrig. Yvonne Phosa, die voorsitter van die portefeuljekomitee vir hoër onderwys en onderrig, het Maandag gesê die taakspan sal ook aandag gee aan die geweld wat die afgelope tyd op kampusse in Suid-Afrika versprei het. Die Universiteit van KwaZulu-Natal (UKZN) se onderskeie kampusse moes onlangs gesluit word nadat betogende studente geboue en voertuie aan die brand gesteek het, petrolbomme gegooi het en motors met klippe bestook het. Die studente het glo betoog omdat die universiteit die proses opgeskort het wat studente wat agterstallig is met studiegeld toelaat om voort te gaan met hul studie terwyl hulle hul skuld in paaiemente afbetaal. Intelligence Bureau SA het ‘n video van die geweld op die Wits-kampus op Facebook geplaas: